b'\n_START_ARTICLE_\nDr\xc5\xbeavni prazniki v Sloveniji\n_START_PARAGRAPH_\nDr\xc5\xbeavni prazniki in dela prosti dnevi v Sloveniji so tisti prazniki in dnevi, ki so predpisani z Zakonom o praznikih in dela prostih dnevih v Republiki Sloveniji. Imena praznikov in posebnih datumov se po Slovenskem pravopisu pi\xc5\xa1ejo z malimi za\xc4\x8detnicami, razen tistih, ki so izpeljana iz osebnih lastnih imen._NEWLINE_Ustava Republike Slovenije dolo\xc4\x8da lo\xc4\x8ditev dr\xc5\xbeave in verskih skupnosti, zato verski prazniki ne morejo biti hkrati tudi dr\xc5\xbeavni, vendar pa dr\xc5\xbeava z zgoraj omenjenim zakonom zagotavlja nekaterim pomembnej\xc5\xa1im kr\xc5\xa1\xc4\x8danskim praznikom (po Gregorijanskem koledarju) dela prost dan. V Sloveniji je 20 prazni\xc4\x8dnih dni v letu, od katerih jih je 15 dela prostih, 5 pa delovnih. _NEWLINE_Nedelja v Sloveniji ni splo\xc5\xa1no veljaven dela prost dan; so pa v kolektivnih delavskih pogodbah (po panogah) dolo\xc4\x8dena omejujo\xc4\x8da pravila o razporejanju delavcev na delo ob nedeljah ter pove\xc4\x8danje pla\xc4\x8dila za tako delo. Za delo v sektorju trgovine so v zakonodajnem referendumu o odpiralnem \xc4\x8dasu trgovin 21. septembra 2003 dr\xc5\xbeavljani izglasovali zaprtje trgovin ob nedeljah, vendar pa je Dr\xc5\xbeavni zbor februarja naslednje leto sprejel novelo zakona, ki referendumskega izida ni upo\xc5\xa1tevala.'